Irluchtigeste hochgeboren furste, gnedige leue here. Wij don juwen gnaden gudliken weten, dat wij to twemmalen an juwen koningliken herlicheid vnde ok an den gestrengen heren Laurentz Axelsson, ritter, houedman vppe Razeborgh, juwer gnaden vndersaten, der guder haluen ime wynter negest vorleden in den Nulandeschen gebleuen vnde to Razeborgh an land gekomen, gescreuen hebben, na inneholde der copien hiir inne vorsloten, vnde weren biddende, dat sulke guder dem kopman vor redelik bergelon weddergekent mochten werden, na innehalde der priuilegia den gemeinen steden van der Hanse von juwer gnaden zeligen vorvaren gnedichliken gegeuen, dar von wij noch nyn antworde hebben entfangen. Warumme bidden wij noch juwe koninglike maiestad deger demodigen, gij yd so gnedichliken bestellen willen laten, dat den kopman effte eren vulmechtigen sulke guder vor redelik bergelon noch weddergekent mogen werden. Dat vordenen wij vmme juwe koninglike maiested vnde de juwen allwege gerne, de Gode etc.. Datum nostro sub sigillo am auende crucis inuencionis anno lxix. Borgermestere vnde radmanne der stad Lubeke.